Oekraïne: Poetin stuur troepe na rebellestrekeDie Russiese president Wladimir Poetin Maandag tydens ‘n seremonie by die Kremlin. (Foto: Alexey NIKOLSKY / Sputnik / AFP) Die Weste is woedend nadat die Russiese president Wladimir Poetin Maandag bekend gemaak het dat hy troepe in twee Moskou-gesteunde rebellestreke van Oekraïne ontplooi het. Die VSA beskou dié stap as ’n “voorwendsel vir oorlog”. Poetin het Maandag tydens ’n toespraak aangekondig dat hy die onafhanklikheid van die voormalige Sowjetstaat se rebellebeheerde Donetsk- en Lugansk-streek erken. Dít het die weg gebaan vir die ontplooiing van ’n potensiële invalsmag. Die Russiese president het sy ministerie van verdediging opdrag gegee om as sogenaamde vredesmagte in die separatiste-beheerde in streke in Oekraïne op te tree. Die Amerikaanse ambassadeur Linda Thomas-Greenfield het egter Poetin se verwysing na vredesmagte op ’n noodvergadering van die VN se veiligheidsraad as onsin beskryf. “Ons weet wat hulle werklik is,” het Thomas-Greenfield gesê en bygevoeg dat Poetin se toespraak neerkom op ’n “reeks verregaande, valse aansprake” wat daarop gemik was om “’n voorwendsel vir oorlog te skep”. Poetin het in sy toespraak na Oekraïne as ’n mislukte staat en “marionet” van die Weste verwys. Vasily Nebenzya, Rusland se ambassadeur by die VN, het egter op die vergadering volgehou Moskou is steeds oop vir ’n diplomatieke oplossing. “Om ’n nuwe bloedbad in die Donbas toe te laat, is iets wat ons nie van plan is om te doen nie,” het hy bygevoeg, met verwysing na die streek waarin Donetsk en Lugansk lê. ‘Angswekkende nuus’ Inwoners van Kiëf, die hoofstad van Oekraïne, was Maandag geskok oor Poetin se erkenning van die onafhanklikheid van die Donetsk- en Lugansk-streek. Dié inwoners sê egter hulle is gereed om hul land te verdedig sou hulle gevra word om dit te doen. “Ek is baie geskok,” het Artem Ivaschenko, ’n 22-jarige kok oorspronklik van Donetsk, aan AFP gesê. Ivaschenko meen die erkenning is die “angswekkendste nuus” wat hy al gehoor het sedert hy agt jaar gelede uit Donetsk gevlug het. “Ek woon hier, ek het reeds ’n deel van my vaderland verloor, dit is weggeneem, so ek sal dit beskerm.” Poetin se stap het paniek op finansiële markte veroorsaak, met Asiatiese markte wat getuimel het terwyl die olieprys skerp gestyg het. Lees al Maroela Media se berigte oor die situasie in Oekraïne hier.